b'\n_START_ARTICLE_\nMetrowerks\n_START_SECTION_\nV\xc4\x93sture\n_START_PARAGRAPH_\n1985. gad\xc4\x81 Greg Galanos Hadson\xc4\x81, Kvebek\xc4\x81 dibin\xc4\x81ja uz\xc5\x86\xc4\x93mumu Metropolis Computer Networks. S\xc4\x81kotn\xc4\x93ji uz\xc5\x86\xc4\x93mums izstr\xc4\x81d\xc4\x81ja programmat\xc5\xabru Apple Macintosh un UNIX darbstacij\xc4\x81m. T\xc4\x81 pirmais produkts bija Modula-2 kompilators._NEWLINE_1989. gad\xc4\x81 uz\xc5\x86\xc4\x93muma nosaukums main\xc4\xabts uz Metrowerks, Inc._NEWLINE_1992. gad\xc4\x81 uz\xc5\x86\xc4\x93mums s\xc4\x81ka veidot izstr\xc4\x81des r\xc4\xabkus Macintosh datoriem, kas darbin\xc4\x81mi ar PowerPC procesoru, k\xc4\x81 ar\xc4\xab atbalst\xc4\xabja Motorola 68k procesorus. \xc5\xa0is produkts ar nosaukumu CodeWarrior izlaists 1994. gada maij\xc4\x81. \xc5\xa0im r\xc4\xabkam bija lieli pan\xc4\x81kumi._NEWLINE_Metrowerks akcijas tika kot\xc4\x93tas Toronto un Monre\xc4\x81las bir\xc5\xbe\xc4\x81. 1994. gad\xc4\x81 t\xc4\x81 akcijas s\xc4\x81ka kot\xc4\x93t NASDAQ bir\xc5\xbe\xc4\x81._NEWLINE_1995. gad\xc4\x81 uz\xc5\x86\xc4\x93mums p\xc4\x81rc\xc4\x93las uz Ostinu ASV, tuv\xc4\x81k mikroprocesoru ra\xc5\xbeot\xc4\x81jiem (IBM un Motorola)._NEWLINE_Metrowerks ieg\xc4\x81d\xc4\x81j\xc4\x81s nelielus uz\xc5\x86\xc4\x93mumus: HiWare AG, Embedix (Lineo) un AMC._NEWLINE_1999. gad\xc4\x81 ASV Motorola par 100 miljoniem USD nopirka Kan\xc4\x81das programmat\xc5\xabras uz\xc5\x86\xc4\x93mumu Metrowerks, kur\xc5\xa1 tika pievienots Motorola pusvad\xc4\xabt\xc4\x81ju produktu sektoram (Semiconductor Products Sector)._NEWLINE_2004. gad\xc4\x81 Motorola pusvad\xc4\xabt\xc4\x81ju produktu sektors atdal\xc4\xabts atsevi\xc5\xa1\xc4\xb7\xc4\x81 uz\xc5\x86\xc4\x93mum\xc4\x81 Freescale Semiconductor, un ar\xc4\xab Metrowerks p\xc4\x81rg\xc4\x81ja uz to k\xc4\x81 meitas uz\xc5\x86\xc4\x93mums._NEWLINE_2005. gad\xc4\x81 Freescale Semiconductor likvid\xc4\x93ja Metrowerks meitas uz\xc5\x86\xc4\x93mumu, p\xc4\x81rveidojot to k\xc4\x81 noda\xc4\xbcu Developer Technology Organization (DevTech). CodeWarrior produktu turpm\xc4\x81k p\xc4\x81rdeva ar Freescale z\xc4\xabmolu.'